google/wiki40b huggingface dataset:
Tribunal canadien du commerce extérieur

Tribunal canadien du commerce extérieur (fransk) eller Canadian International Trade Tribunal (engelsk) er et kanadisk domstollignende organ som skal bidra til at kanadiske eksportbedrifter ikke diskrimineres i forhold til eksportører fra andre land.
Organet gransker saker om økonomisk dumping og subsidier, og mottar klager fra eksportbedrifter om mangelfull markedsadgang. Det behandler også klager over den kanadiske regjeringens offentlige anskaffelser som er omfattet av internasjonale frihandelsavtaler. I tillegg behandler det klager over førsteinstansvedtak om toll fattet av Canadas grensebyrå.
Anastas Mikojan

Liv og virke

Mikojan ble medlem av kommunistpartiet i 1915. Etter februarrevolusjonen 1917 var han en av organisatorene av de soldatdeputertes sovjet i Etsjmiadzin i Armenia), og arbeidet deretter for Partiet i Baku og Tbilisi. I oktober 1917 var han med på den første kongress for de bolsjevistiske organisasjoner i Kaukasus. Fra oktober 1917 var han i presidiet for bolsjevistkomiteen i Baku, og redigerte den bolsjevistiske avisen Sosialdemokraten (senere kalt Isvestija). 
I mars 1918 kommanderte han en kommunistisk kampgruppe som var med på å slå ned de borgerlige  mussavatistene, og ble i den forbindelse såret. Mikojan var også involvert i de første nasjonaliseringene av oljeindustri og bankvesen i Baku. 
I midten av 1918, under kampene mot de tyske og tyrkiske intervensjonistene og mot mussavatistene, ble han kommissar for en av Den røde armés brigader. I august 1918, da britiske styrker var rykket inn i Baku, forble han i byen som leder av en illegal bolsjevistisk motstandsgruppe. I forbindelse med at byen ble erobret av tyrkerne i den 15. september 1918 klarte Mikojan å befri fengslede kommissarer og komme seg ombord dampskipet Turkmen som satte kurs mot Astrakhan. Men den antisovjetiske delen av mannskapet styrte imidlertid skipet til Krasnovodsk. De 26 kommissarene ble skutt, men Mikojan og noen andre ble spart. Han kom i stedet i fengsel i Krasnovodsk, og ble senere flyttet til fengslene i  Kyzyl-Arvat og Asjgabat, der han ble til februar 1919.
I februar 1920 tilhørte Mikojan politbyrået for sentralkomiteen for Aserbajdsjans kommunistparti. Fra 1926 til 1946 var han etter tur folkekommissar for innen- og utenrikshandel, for forsyninger, for næringsmiddelindustrien og igjen for utenrikshandelen. Fra 1937 til 1946 var han også stedfortredende formann i folkekommissarenes råd (visestatsminister). 
I 1923 ble Mikojan medlem av sentralkomiteen i Moskva. Fra 1935 til 1966 var han i politibyrået eller i partiets presidium. I etterkrigstiden ble han i 1946 og 1953 valgt til stedfortredende formann for ministerrådet. Fra 1955 til 1964 innehadde han også vervet som første stedfortredende formann av ministerrådet.    
Mikojan støttet Stalin i maktkampen etter Lenins død. Som folkekommissar for innen- og utenrikshandel overtok han vestlige ideer for konservering av dagligvarer. Under annen verdenskrig hadde han ansvar for forsyningene. I 1942 ble han medlem av forsvarskommisjonen. Tidlig i 1940 gav han sin tilsllutning til skytingen av  14 700 krigsfanger og 11 000 polakker. 
Etter Stalins død forble Mikojan handelsminister og dermed medlem av regjeringen under Malenkov. Under maktkampene etter Stalin gav han sin støtte til Khrusjtsjov og ble stedfortredende president. Men han mistet denne stillingen etter at Khrustsjov etter ungarnoppstanden i 1956 anklaget ham for ikke å ha reagert riktig. Han var en hovedaktør da Khrustsjov ble styrtet, og ble president for Det høyeste Sovjet fra 1964 til 1965 og dermed Sovjetunionens statsoverhode.
Chlorocyphidae

Utseende

Forholdsvis kraftige, metallisk fargede vannymfer. De kan kjennes fra de aller fleste andre vannymfer på at bakkroppen er forholdsvis kort og ikke når til spissen av vingene når det hviler med sammenfoldete vinger. Vingene har vanligvis mørk spiss eller mørke tverrbånd.

Levevis

Larvene lever i rennende vann, gjerne bekker som ligger i skyggen i skog. Som andre vannymfer er de rovdyr som jakter på små, virvelløse dyr.
Amundsen (film)

Mottakelse

Bernhard Ellefsen i Morgenbladet mente at «Det beste med filmen om Roald Amundsen er at polfareren fremstår som noe i nærheten av den drittsekken han var.»
Birger Vestmo i NRK Filmpolitiet mente personskildringene var «formidlet for kaldt og stivt til å engasjere»
Filmen ble nominert til tre priser foran Amandaprisen 2019: beste produksjonsdesign/scenografi (Kalli Juliusson), beste visuelle effekter (Arne Kaupang, Magnus Olsson, Lars Erik Hansen, Alexander Kadim, Kaj Steveman) og folkets Amanda.
Statsrådet i DDR

Der Staatsrat der DDR (norsk: Statsrådet i DDR) var fra 1960 det kollektive statsoverhodet (presidentmakten) i DDR. Wilhelm Pieck var landets første og eneste president. Hans presidentgjerning strakk seg fra 1949 til han døde i 1960. Etter dette gikk presidentmakten over til det kollektive Statsrådet.
Ettersom DDR kopierte Sovjetunionen i det meste, var organiseringen og betydningen av Statsrådet å etterligne sovjetiske ideer. Slik det ville være med en konvensjonell president så var Ministerrådet i DDR, landets regjering, ansvarlig for Statsrådet i DDR. 
I virkeligheten ble presidentmakten kun utøvd av formannen i Statsrådet og de andre medlemmene hadde praktisk talt ingen innflytelse.
Savo

Savo er en vulkan-øy og en del av Salomonøyene i Stillehavet. 
Øya ligger nord for Guadalcanal, og språket er savosavo.
Siste gang øya hadde vulkanutbrudd var mellom 1835 og 1850. Ett av utbruddene var så kraftig at det utryddet alt liv på øya. Ifølge World Organization of Volcano Observatories har vulkanen utbrudd hvert 100-300 år.
Not a Second Time

Bakgrunn

Lennon skrev sangen og var inspirert av Smokey Robinson. William Mann i The Times mente at sangen inneholdt en eolisk skala (opprinnelig uttrykt av Mann: «aeolian cadences»). Lennon skjønte ingenting av hva som mentes med det, og rett før sin død syntes han det begrepet hørtes ut som eksotiske fugler.

Innspilling

Sangen ble innspilt 11. september 1963. De første fem tagningene innholdt gitarer, bassgitar (som nesten ikke høres), trommer og Lennons vokal. På de neste fire tagningene (6 – 9) la Lennon på enda et vokal bidrag mens produsent George Martin la på piano.
«Not a Second Time» ble aldri fremført av The Beatles eller Lennon i offentlig konsert sammenheng.
Odder kirke

Inventar

Altertavlen er et snittverk i senrenessanse utført av Peder Jensen Kolding i 1640. I midtfeltet sees nattverden omgitt av evangelistfigurer, i toppfeltet fremstilles korsfestelsen, vingene har rike utskjæringer. Altertavlen avløste et gyllent alter fra 1100-tallet som ble solgt til Tvenstrup kirke. Tvenstrup kirke lå 4 km nord for Odder og ble nedlagt etter søknad i 1820 mot at en del av gravkapellet ble innredet som kirkerom til erstatning for den nedrevne kirken. 
Steen Steensen Blichers far, Niels Blicher, som var prest i Randlev, sørget for at det gylne alteret kom til Det oldnordiske Museum, som senere ble omdannet til det nåværende Nationalmuseet. Her kan den gylne altertavlen fra Odder sees sammen med et tilhørende krusifiks. I 1982 fikk Odder kirke utført en kopi av krusifikset og dette er hengt opp i kirken. 
Prekestolen i høyrenessanse er fra ca. 1600, himmelen er fra 1703. På oppgangspanelet sees malerier fra 1700-tallet. 
I sydkapellet er det et sandstensepitafium med anevåpen over admiral Jens Rodsten (død 1706) og Sophie Amalie Gersdorff. I vestvinduet i tårnet er det et glassmaleri av Arne Lofthus fra 1939. I 1941 utførte Lofthus også et glassmaleri til et vindu i skipets nordvegg.
Den romanske granittfonten har løver og bladverk på kummen, på den runde foten sees vegetativ utsmykning.
Ved istandsettelsen i 1962-63 ble det avdekket kalkmalerier på skipets nord og sydvegg, men de ble kalket over igjen. I 1994 avdekket man kalkmalerier i skipets andre fag. De ble konservert slik at de kan sees, men de er relativt fragmentariske. Kalkmaleriene er utført i to bånd og dekkes delvis av de sekundære hvelvene. Nederst sees draperiutsmykking. Over hvelvene kan man se det øverste av utsmykkingen. 
På nordveggen sees korsbæringen vest for vinduet i det nederste bånd, øst for vinduet i det øverste bånd  Kristus for Herodes (eller Pilatus) og dernest det nederste av en stående person, muligens piskingen eller tornekroningen. I det nederste båndet øst for vinduet sees formodentlig korsslagningen og korsfestelsen. På sydveggen sees et motiv som er vanskelig å tolke; en person står i en døråpning og strekker hånden ut mot tre personer. Den midterste av disse bærer en stor hatt og er kledd i en fornem drakt. Denne personen står med foldede hender. Personen til høyre for denne fornemme figuren står likeledes med foldede hender, personen til venstre holder den ene hånden på skulderen av den fornemt kledde personen. Kalkmalerierne dateres til begynnelsen av 1400-tallet.
Sogn og Fjordane

Historikk

Fylket består av de to historiske fylkene Firdafylke (nå: Fjordane) og Sygnafylke (Sogn), som begge i middelalderen lå under Gulatingsloven. De ble slått sammen med Hordafylke og Sunnmørafylke til Bergenhus hovedlen i senmiddelalderen, som i 1660 ble til Bergen stiftamt. I 1681 ble Bergenhus amt opprettet som et eget underamt. Sunnmøre ble i 1689 overført til Romsdals amt. Det resterende Bergenhus amt ble i 1763 delt i Nordre Bergenhus amt (bestående av de tidligere fylkene Sygnafylke og Firdafylke) og Søndre Bergenhus amt (tilsvarende det tidligere Hordafylke). Nordre Bergenhus amt fikk navnet Sogn og Fjordane fylke i 1919, samme år fikk Søndre Bergenhus amt navnet Hordaland fylke.
På gammelnorsk het den nordlige delen av fylket «Firðir» som betyr fjordene. «Sogn» skriver seg fra navnet på fjorden som opprinnelig bare ble kalt «Sogn», men betydningen er uklar.

Fjogning

Selv om Sogn og Fjordane har eksistert som eget fylke siden 1763, finnes det i vanlig tale ikke noen generell betegnelse på en person fra Sogn og Fjordane. Personer fra fylket kalles enten nordfjordinger, sogninger eller sunnfjordinger, alt etter hvilken del av fylket de kommer fra. Spøkefullt brukes likevel noen ganger ordet fjogning, som er sammensatt av fjording og sogning, men denne betegnelsen er ikke i vanlig bruk.
Didaco Philetari

Didaco Philetari (fl. 1645) var en italiensk komponist, sannsynligvis aktiv i Tyskland.
Noen verk av Philetari er bevart i Dübensamlingen i Uppsala universitet. Sopranen Anna Jobrant og ensemblet Düben United spilte inn Philetaris Salve Rex Christe i en utgivelse med stykker hentet fra Dübensamlingen, Düben Delights for Soprano (august 2010).
Yongqing

Yongqing (kinesisk: 永清县 ; pinyin: Yǒngqīng Xiàn) er et fylke i provinsen Hebei i Folkerepublikken Kina. Det er understilt byprefekturet Langfang.
Befolkningen var i 1999 på 375.778.

Kulturminner

En grensetunnel fra Song-dynastiets tid (Bianguan didao yizhi, 边关地道遗址) – den såkalte «underjordiske store mur» ble i 2006 oppført på listen over kulturminner i Folkerepublikken Kina.
ISO 3166-2:TT

ISO 3166-2:TT er Trinidad og Tobagos del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Trinidad og Tobago er det definert koder for elleve regioner og fem kommuner. Eastern Tobago (med prestegjeldene Saint George, Saint John, Saint Mary og Saint Paul) og Western Tobago (med prestegjeldene Saint Andrew, Saint David og Saint Patrick) er ikke administrative enheter (i motsetning til regionene og kommunene på Trinidad), da Tobago styres under ett.
Hver kode består av to deler, atskilt av en bindestrek. Første del er TT, ISO 3166-1 alfa-2-koden for Trinidad og Tobago. Andre del er tre bokstaver.
Hit the Lights

«Hit the Lights» er det første sporet på Metallicas debutalbum Kill 'Em All. Det var også den første sangen James Hetfield og Lars Ulrich skrev da de startet bandet. Hetfield hadde allerede skrevet mesteparten av sangen i sitt gamle band Leather Charm, men fullførte den sammen med Ulrich. Sangen har blitt kjent for å være en av de aller første thrash metal-sangene til å bli skrevet, slått med noen måneder av Overkills «The Beast Within». Før Metallica ga ut Kill 'Em All var «Hit the Lights» med på 1982-utgaven av Metal Massacre, som var et samlealbum med ferske amerikanske metal-band. Sangen var også med på Metallica-demoen No Life 'Till Leather, som også er et av de få opptakene hvor Dave Mustaine spilte før han ble kastet ut av bandet.
Transponering

Å transponere vil si å skrive om eller spille et musikkstykke eller en stemme i en annen toneart enn den opprinnelig var skrevet for. Gitarister kan ofte enkelt transponere ved å feste en capo til gitarhalsen. Ellers krever transponering god kjennskap til harmonilæren. Transponering anvendes typisk for å tilpasse en melodi til instrumentets register eller sangerens stemmeleie eller hvis musikeren spiller bedre i en toneart enn en annen.
Bathinda

Demografi

Ved folketellingen i 2001 hadde byen 217 389 innbyggere, hvorav 54 % var menn og 46 % kvinner. Bathinda hadde da en gjennomsnittlig lesekyndighet på 70 %, noe som var høyere enn landsgjennomsnittet på 59,5 %. 11 % av befolkningen var barn under 6 års alder.
Prosopocoilus dorsalis

Utseende

En middelsstor til stor (hannene 25-55 millimeter), blank, brunrød hjortebille, hodet gjerne mørkere. Store hanner har lange og slanke, nokså rette kjever med tre-fire tenner på innersiden i den ytre delen. Mindre hanner har gjerne korte, knivformede mandibler, gjerne med sagtakket innerside. Hodet er stort og bredt, slett uten tydelige kjøler eller knøler. Antennene har en tre-leddet vifte. Pronotum er betydelig bredere enn langt, noe innsnevret ved roten. Undersiden er samme farge som oversiden, beina rødlige. Hunnen er mindre, uten forstørrede kjever.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt på Filippinene og Sulawesi.
Vandring på Vår Herres klinkekule

Vandring på Vår Herres klinkekule er et konsertalbum utgitt av Erik Bye og Willy Andresen Orkester i Store studio i 1986.
Pyramidene i Güímar

Thor Heyerdahl

I 1991 undersøkte den norske eventyreren og vitenskapsmannen Thor Heyerdahl pyramidene. Han konstaterte at de ikke kunne være tilfeldige steinrøyser. For eksempel bærer hjørnesteinene preg av å ha vært bearbeidet. Åkerlandet ble gjevnet til før pyramidene ble bygget. Dessuten består de ikke av lokal stein, men av lava. Heyerdahl oppdaget også pyramidenes astrologiske betydning og orientering. Ved sommersolverv kan solnedgangen bak to nærliggende topper sees samtidig fra den høyeste pyramiden. Alle pyramidene har vestvendte trappetrinn der man eksakt kan følge vintersolverv.
Heyerdal utviklet sin teori at Kanariøyene i en fjern fortid utgjorde en mellomstasjon («vadestein») mellom Amerika og områdene rundt Middelhavet. Den raskeste veien mellom kontinentene går via Kanariøyene, og Heyerdahl ville vise med ekspedisjonen med papyrusbåten Ra II at overfarten var mulig med fortidas farkoster.
Heyerdahl lyktes imidlertid ikke med å fastsette alderen for pyramidene i Güímar eller bevise hvem som en gang bygde dem. Den første arkeologiske utgravningen som ble gjennomført av universitetet i La Laguna konkluderte med at pyramidene ble bygget i nyere tid, seinere enn år 1800. Pyramidene står på et lag jord som inneholder importert arkeologisk materiale (rester av keramikk) som kom dit fra og med 1800-tallet.
I 1998 ble et 65 000 kvadratmeter stort område omkring pyramidene gjort om til en etnologisk park med informasjonssenter. Senteret informerer om Heyerdahls teorier og hans ekspedisjoner. Her finnes også en nøyaktig rekonstruert utgave av Ra II. En viktig økonomisk bidragsyter til senteret og parken var den norske skipsrederen Fred Olsen.
Guillermo del Toro

Bakgrunn

Guillermo del Toro var sønn av Guadalupe og Federico del Toro Torres. Han vokste opp i et dedikert katolsk hjem. Del Toro studerte ved Centro de Investigación y Estudios Cinematográficos ved  Universitetet i Guadalajara.

Filmkarriere

I 1992 kom hans gjennombrudd da han for sin film Cronos vant flere priser i Mexico. Fem år senere fikk han regissere sin første Hollywoodfilm, Mimic, som hadde den Oscarsvinnende Mira Sorvino i hovedrollen. Etter dette vendte han tilbake til Mexico og startet sitt eget produksjonsselskap «”The Tequila Gang».
I 2001 kom hans neste film, The Devils Backbone, som ble godt mottatt og gav ham mulighet til å regissere sin nestea Hollywoodfilm, Blade II (2002).
Han fulgte opp Blade II med ytterligere en serieavisfilm to år senere da han gjorde Hellboy.
I 2006 kom filmen som gjorde ham klart mer kjent, Pans labyrint. Den ble belønnet med tre Oscarsstatuetter og ble den mest innbringende spanske film i USA noensinne.
I 2008 gjorde han oppfølgeren til Hellboy, Hellboy II: The Golden Army.
Han har samtidig produsert flere av sine egne filmer samt stått som produsent på for eksempel den spanske skrekkfilmen Barnehjemmet som kom 2007/2008. I 2008 grunnla han også et nytt produksjonsselskap, Cha Cha Cha, med sine venner Alfonso Cuaron og Alejandro Gonzalez Inarritu. 
I mai 2010 meddelt Guillermo del Toro at han hoppet av som regissør av filmene baserte på J.R.R. Tolkiens roman Hobbiten og blitt erstattet av Peter Jackson.
Han arbeider regelmessig med skuespillerne Doug Jones, Ron Perlman, Luke Goss og Federico Luppi, og med kameramannen Guillermo Navarro.
Marianøkleblom

Utseende

Den er 10-30 cm høy, og kjennetegnes av at blomsterstilken er bladløs, alle bladene sitter på egne stilker i en klynge som er lavere enn blomsterstilkene. Blomstene er sterkt gule med orange-røde støvbærere.
Planten kan lett forveksles med hagenøkleblom(Primula elatior), men denne har grønne årer i begeret og blekere gulfarge. Den modne kapselen til marianøkleblom er kortere enn begeret, og bladene smalner brått til bladstilken. Blomstene til hagenøkleblom er som regel større, men det er ikke konsekvent. Heller ikke er høyden et godt skille siden den varierer, men marianøkleblom er som oftest høyest .
Et godt skille er at hagenøkleblom har krøllete hår, mens marianøkleblom har rette hår (ses med lupe)
Marianøkleblom er en gammel legeplante.
Arta (prefektur)

Geografi

Av elver i området finner en Akheloos, Arakhthos og Louros. Fjellene Athamnia ligger i nordøst og er en del av fjellkjeden Pindos.

Historie

Området rundt Arta ble en del av Hellas i 1880-årene og var den eneste delen av Ípiros som da ble en del av Hellas sammen med Thessalia.
Leo McCarey

Biografi

McCarey begynte sin filmkarriere som assisterende filmregissør til Tod Browning i 1920, men hans ferdigheter kom først fram i Hal Roachs filmselskap, Hal Roach Studio, på slutten av 1920-tallet. Han ble ansatt av Roach i 1923 da han skrev vitser for Our Gang-serien og for andre filmstjerner. Deretter produserte og regisserte han kortfilmer, inkludert en serie med oppfinnsomme og løsslupne to-rullere med Charley Chase. Det var hos Roach at McCarey satte sammen Stan Laurel og Oliver Hardy til «Laurel & Hardy» (norsk «Helan og Halvan») for første gang, og dermed skapte en av de mest varige komikerduoene gjennom alle tider. Hans eneste offisielle kreditering som regissør var We Faw Down (1928), Liberty (1929) og Wrong Again (1929), men han skrev også mange filmmanus. I løpet av 1929 ble han visepresident for produksjonen for hele filmselskapet.
Da lydfilmen revolusjonerte filmindustrien gikk McCarey over til å regissere helaftens spillefilmer med mange av de største komiske talentene i samtiden, inkludert Eddie Cantor i The Kid From Spain, 1932; Brødrene Marx i Duck Soup, 1933; W.C. Fields i Six of a Kind, 1934; Mae West i Det er ingen synd, 1934; og Harold Lloyd i The Milky Way, 1936. Han vant sin første Oscar for beste regi for Hvor har du vært i natt? fra 1937, med Cary Grant og Irene Dunne.
Utover hans forkjærlighet for komedie var McCarey en hengiven katolikk og dypt engasjert i sosiale saker. I løpet av 1940-tallet endret hans filmarbeid seg i en mer alvorlig retning. McCarey var opptatt av de kamper som ennå ikke var kjempet for menneskelig verdighet etter at den andre verdenskrigen var vunnet. I 1944 gjorde han ferdig Vandre min vei, en fortelling om en ungdommelig og foretaksom prest, Chuck O'Malley, spilt av Bing Crosby. Han ble belønnet med sin andre Oscar for beste regi for innsatsen. McCareys andel av overskuddet fra denne kassesuksessen ga han den høyeste rapporterte inntekten i USA for året 1944. Oppfølgeren, The Bells of St. Mary’s (1945), som ble produsert av McCareys eget filmproduksjonsselskap, var tilsvarende suksessfull.
Etter Koreakrigen reagerte tilskuerne derimot negativt til en del av hans filmer, eksempelvis den anti-kommunistiske filmen My Son, John (1952) som tiltrakk seg få publikummere. Fem år senere var han derimot tilbake på toppen som medforfatter, produsent, og regssør av An Affair to Remember, en klassisk romantisk komedie med Cary Grant og Deborah Kerr. Han fulgte opp denne suksessen med Rally 'Round the Flag, Boys! (1958), en komedie med Paul Newman og Joanne Woodward. Noen år senere regisserte han sin siste film, den dårlig mottatte Satan Never Sleeps (1962). 
McCarey døde den 5. juli 1969 av emfysem, og ble gravlagt i på kirkegården Holy Cross Cemetery i Culver City i California. Han har fått en stjerne på Hollywood Walk of Fame.
Simon Singh

Liv og virke

Singhs foreldre innvandret fra Punjab i India til Storbritannia i 1950. Han er den yngste av tre brødre, den eldste er Tom Singh, grunnlegger av den britiske butikkjeden New Look. Han vokste opp i Wellington i Somerset.
Singh studerte ved University of Cambridge, der han tok en doktorgrad i partikkelfysikk.
Singh ble etter hvert ansatt i BBCs avdeling for vitenskapformidling. I 1996 regisserte han Fermat’s Last Theorem, en dokumentar om verdens mest beryktede matematiske problem (dokumentaren vant en BAFTA). Denne historien er også temaet for Singhs første bok, Fermats siste sats. Dette var den første boken om matematikk som ble nummer en på bestselgerlistene i England.
I 1997 begynte Singh arbeidet på sin andre bok, Koder, en historie om koder og kodeknekking. I boken forklares vitenskapen bak koder og kryptografiens påvirkning på historien, i tillegg hevder boken at kryptografi er viktigere i dag enn noensinne. Koder førte til at Singh vendte tilbake til fjernsyn som programleder for The Science of Secrecy.
I oktober 2004 publiserte Singh boken Big Bang, der historien til universet fortelles. I denne boken følger Singh de utrolige historiene til mange av menneskene som har bidratt i å pusle sammen historien om universet.

Katie Melua

Han fikk uventet oppmerksomhet i 2005 da han kommenterte Katie Meluas sang «Nine Million Bicycles» ved at sangteksten var ikke helt nøyaktig til størrelsen til det observerbare universet. Singh foreslo korrigert tekstlinje hvor han benyttet verdien av 13,7 milliarder lysår ved at det tok med i beregningen for universets ekspansjon, den medbevegelige avstanden til enden av det observerbare universet er 46,5 milliarder lysår. BBC Radio 4 førte Melua og Singh sammen i et radioprogram hvor Melua spilte inn en endret versjon av sangen med Singhs bidrag.